《感兴》
宋代·陈普

千载荷神物，四书与五经。
勋华生万民，孔颜真仪刑。
本原尽溟漠，日用垂日星。
疾契虎豹变，力行凤凰庭。
感通穷有气，润泽周流形。
拟议辄破的，宰制动发硎。
达即雨天下，穷足春林坰。
自从孟子没，斯义久晦冥。
歆雄暨马郑，熠熠暗飞萤。
韩柳至欧苏。亦如醉不醒。
白书瞠两目，不见太山青。
蕙兰亘九畹，鼻寒不闻馨。
浩浩大城府，无人为抽扃。
宗庙失雄丽，楼阁迷岩亭。
渊渊楚七泽，渺渺东沧溟。
不识海若面，雄论夸扬舲。
名为指南车，认癸作丙丁。
名夸能作室，戹夹如堂厅。
异端塞宇宙，不能别渭泾。
夜光耿砂砾，掉臂不留停。
文章王介甫，种棘满朝廷。
匹夫持伪辩，六合为血腥。
读书不精义，落落空摇精。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。